Enorme, yskoue planeet ontdekŉ Kunstenaarsvoorstelling van ŉ sonsondergang op die planeet wat om Barnard se ster wentel. Dié ster is die naaste enkelster aan die son en dié enorme planeet is pas ontdek. Voorstelling: Martin Kornmesser/ESO ŉ Enorme, yskoue planeet wat om die naaste enkelster aan die son wentel, is ontdek. Dié aankondiging is Woensdagaand in die vakjoernaal Nature gedoen nadat ŉ internasionale span sterrekundiges die planeet ná 20 jaar se waarneming in ŉ skaduwêreld met min lig en energie ontdek het. Die planeet wentel om Barnard se ster, wat sowat ses ligjaar van die aarde is. Dié ster is die naaste enkelster aan die son, ná die Alpha Centauri-driedubbele sterstelsel, waar die naaste eksoplaneet in 2016 gevind is. Die nuutontdekte planeet het ŉ massa wat 3,2 keer dié van die aarde is, en wentel elke 233 dae om Barnard se ster. Dié ster is ŉ rooi dwerg – koud en met ŉ lae massa. Hy verlig die planeet baie swak wat dit nog moeiliker gemaak het om waar te neem. Lig van Barnard se ster verskaf net 2% van die energie wat die aarde van die son ontvang, al is hy relatief naby aan die planeet. Temperature op die planeet kan tot -170° C wees, wat dit onwaarskynlik maak vir lewe soos ons dit ken. Maar, indien die atmosfeer substansieel is, kan die temperatuur hoër wees en toestande vir lewe aansienlik meer moontlik. Die planeet is opgespoor met die Doppler-effek. Terwyl die planeet om sy ster wentel, veroorsaak swaartekrag dat die ster effens slinger. Sodra die ster wegbeweeg van die aarde is daar ŉ spektrumverskuiwing na ŉ langer golflengte genaamd ŉ rooiverskuiwing. Die teenoorgestelde is ook waar, wanneer die ster skuif na korter, blouer golflengtes, is dit wanneer die ster nader aan die aarde beweeg. Die verskuiwings in die golflengtes van die lig kan fyn waargeneem word. Die veranderings in die ster se snelheid, danksy die planeet wat om hom wentel, kan met uiterste akkuraatheid gemeet word. Die akkuraatheid kan tot op 3,5 km/h bepaal word, min of meer so vinnig as iemand wat loop. Die volgende generasie teleskope, soos Nasa se Wyeveld-infrarooi-opnameteleskoop, sal kenners in staat stel om eksoplanete regstreeks waar te neem. Volgens Nasa staan die bevestigde getal eksoplanete wat al ontdek is op 3 837. Barnard se ster is vernoem na die Amerikaanse sterrekundige Edward Emerson Barnard wat dit in 1916 ontdek het. Die ster lok nog altyd belangstelling by sterrekundiges uit oor sy snelheid van 108 km per sekonde.